EVROPSKA KOMISIJA Bruselj, 4.7.2019 COM(2019) 319 final POROČILO KOMISIJE Spremljanje uporabe prava Evropske unije







Letno poročilo za leto 2018 {SWD(2019) 285 final} - {SWD(2019) 286 final} - {SWD(2019) 287 final}



Predgovor 1. Nova spodbuda za delovna mesta, rast in naložbe 2. Povezan enotni digitalni trg 3. Trdna energetska unija s podnebno politiko, usmerjeno v prihodnost 4. Bolj povezan in pravičnejši notranji trg z okrepljeno industrijsko bazo 5. Bolj poglobljena in pravičnejša ekonomska in monetarna unija 6. Območje pravosodja in temeljnih pravic, zasnovano na medsebojnem zaupanju 7. V smeri nove migracijske politike Predgovor Prizadevanja bomo usmerili na najpomembnejša področja. To so besede 27 evropskih voditeljev v Izjavi iz Sibiuja, podpisani maja 2019, tik pred volitvami v Evropski parlament. Opisujejo bistvo delovanja te Komisije, vse odkar je novembra 2014 začela mandat. Prizadevanja smo zares usmerili na najpomembnejša področja. Nekateri pravijo, da je Evropa prepočasna ali prezapletena, da bi lahko napredovala. Vendar sta se v zadnjih petih letih sozakonodajalca sporazumela o 354 predlogih Komisije. Rezultati so zgovorni. Brezposelnost se je zmanjšala – več kot 240 milijonov Evropejk in Evropejcev je zaposlenih in plače so se zvišale za 5,7 %. Vzpostavili smo namensko evropsko mejno in obalno stražo, da pomaga varovati naše meje. V tujih omrežjih lahko gostujemo, kot če bi bili doma, in pretakamo naročene spletne vsebine, ne glede na to, kje v Uniji smo. Naša podjetja lahko brez tarif trgujejo na tako oddaljenih trgih, kot sta Kanada in Japonska. Ta napredek smo dosegli, ker smo se tolikokrat dogovorili glede novih pravil, ki dajejo Evropi nov zagon. Toda vsaka zakonodaja je dobra le toliko, kolikor dobro se izvaja in izvršuje. To je tisto, kar daje življenje predpisom. Kar preoblikuje zakone v prednosti za državljane. Kar omogoča, da politični dogovori prinašajo konkretne koristi za državljane ter za mala in srednja podjetja. Zato sem ob nastopu mandata obljubil, da bomo delali manj (in podali smo 75 % manj predlogov kot prejšnje Komisije), vendar bolje. Zdaj veliko tesneje sodelujemo z nacionalnimi organi in jih podpiramo pri izvajanju evropske zakonodaje. S tem dialogom smo od leta 2014 pripomogli k rešitvi 90 % primerov kršitev in se tako izognili tožbam na Sodišču Evropske unije ter prihranili čas in davkoplačevalski denar. Kjer dialog ni bil uspešen, smo ob kršitvah zakonodaje EU odločno in učinkovito ukrepali. V tem poročilu je prikazano, kako je ta bolj strateški, bolj odprt, a tudi odločnejši pristop deloval v letu 2018. Nacionalnim in regionalnim organom smo zagotovili podporo pri izvajanju predpisov o čistem zraku in čisti vodi. Ukrepali smo zoper države članice, ki niso izpolnile svojih zavez in izvajale predpisov EU o evidencah podatkov o potnikih, boju proti terorizmu in preprečevanju pranja denarja. Uporabili smo svoja izvršilna pooblastila, ko nekatere države niso dovolj hitro izboljšale dostopa invalidov do spletišč in drugih mobilnih aplikacij. Dialog z državami članicami smo okrepili na vseh področjih, da bi zagotovili, da si za izvajanje in izvrševanje prizadevamo vsi skupaj. Z zadovoljstvom sporočam, da so države članice pokazale trdno zavezo in predanost. Vse to kaže resnično vrednost naših prizadevanj za izvrševanje in izvajanje. Gre za potrjevanje skupnih odločitev. Navsezadnje gre za zagotavljanje, da bodo državljani resnično občutili koristi novih pravil. Edino Evropa, ki v središče svojih dejavnosti postavlja pravice državljanov, je Evropa, ki dosega rezultate. Ta naloga je najpomembnejša. Kot je dejal eden od mojih velikih predhodnikov Walter Hallstein: Evropa je skupnost prava. S pravom lahko naše vrednote in pravice zaščitimo ter jih spodbujamo. Pravo je naše najboljše sredstvo v boju za socialno pravičnost, enakost in poštenost za vse. Zato mora biti vladavina prava vedno obvezna in prav zato je Komisija v letu 2018 tako poudarjala izvrševanje, kot bo razvidno iz tega poročila. Če želimo prizadevanja usmeriti na najpomembnejša področja, kot so voditelji obljubili v Sibiuju, moramo v letu 2019 in v prihodnosti ta pristop nadaljevati.

Predsednik Evropske komisije Jean-Claude Juncker

1.Nova spodbuda za delovna mesta, rast in naložbe Glavna prednostna naloga Junckerjeve Komisije je spodbuditi naložbe, ki ustvarjajo delovna mesta in krepijo konkurenčnost Evrope. Vendar, če države članice pravil EU ne izvajajo pravilno in pravočasno, lahko to ogrozi oblikovanje ustreznega regulativnega okolja za podporo podjetjem in ustvarjanju delovnih mest. Zagotavljanje pravičnih delovnih pogojev v vsej EU Vsi delavci v Evropski uniji imajo pravico do pravičnih delovnih pogojev. Ta pravica je izražena v evropskem stebru socialnih pravic , ki so ga Evropski parlament, Svet EU in Evropska komisija skupaj razglasili novembra 2017. Steber vsebuje posebno poglavje o pravičnih delovnih pogojih. V zadnjih letih je Komisija posebno pozornost namenjala delovnemu času. Med drugim je objavila smernice , da bi državam članicam pomagala izvajati direktivo o delovnem času. Po prizadevanjih Danske, Irske in Grčije je Komisija končala postopke za ugotavljanje kršitev zoper te tri države članice glede uporabe direktive o delovnem času. Zagotovila je, da se na Danskem spoštuje pravica delavcev do izrabe letnega dopusta v istem letu, v katerem so bile pravice do dopusta pridobljene. Kar zadeva Irsko in Grčijo, so bili sprejeti potrebni ukrepi za uskladitev s pravili EU o omejitvah delovnega časa za zdravnike v javnih zdravstvenih službah. Evropski sveti delavcev, ki zastopajo evropske delavce nadnacionalnih podjetij, prav tako prispevajo k zagotavljanju pravičnih delovnih pogojev. Prek njih vodstvo obvešča delavce in se z njimi posvetuje o napredku podjetja in vseh pomembnih odločitvah na evropski ravni, ki bi lahko vplivale na njihovo zaposlitev ali delovne pogoje. Leta 2018 je Komisija objavila poročilo o izvajanju direktive o ustanovitvi evropskih svetov delavcev . V njem so poudarjene koristi, ki jih nadnacionalni socialni dialog na ravni podjetij prek evropskih svetov delavcev prinaša delavcem in podjetjem.



Izvrševanje okoljskih predpisov Leta 2018 je Komisija sprejela pravne ukrepe za odpravo neustreznega izvajanja okoljske zakonodaje EU. Po preverjanju ustreznosti direktiv o varstvu narave je cilj akcijskega načrta Komisije za naravo, ljudi in gospodarstvo , ki je bil sprejet leta 2018, zagotoviti povsem delujoče, skladno in ekološko reprezentativno omrežje zavarovanih območij. Države članice morajo na primer dokončati omrežje zavarovanih območij Natura 2000, odpraviti obstoječe vrzeli za morsko okolje ter vzpostaviti potrebne ohranitvene ukrepe za vsa območja. Sodišče je v sodbi Białowieża pojasnilo obveznosti za upravljanje gozdov na območjih Natura 2000. To je ključno za ohranitev zaščitenih habitatov in vrst. Leta 2018 je Komisija sprejela nadaljnje pravne ukrepe v postopkih za ugotavljanje kršitev zoper Irsko , Grčijo in Portugalsko , da bi zagotovila dokončanje omrežja Natura 2000. Primeri ugotavljanja kršitev zoper sedem drugih držav članic ostajajo odprti. Onesnaženost zraka je še vedno znatna težava za javno zdravje in prednostna naloga za Komisijo. V sporočilu z naslovom „Evropa, ki varuje: čist zrak za vse“ , sprejetem leta 2018, je Komisija predstavila ukrepe, ki so na voljo za pomoč državam članicam v boju proti onesnaženosti zraka. Poleg tega je leta 2018 Komisija pred Sodiščem vložila tožbe zoper šest držav članic (Nemčijo, Francijo, Italijo, Madžarsko, Romunijo in Združeno kraljestvo) zaradi previsokih koncentracij delcev (PM10) ali dušikovega dioksida (NO2) v zraku. Komisija bo uvedla postopke za ugotavljanje kršitev zoper druge države članice, če ne bodo dosegle znatnega napredka pri doseganju skladnosti. Februarja 2018 je Sodišče odločilo, da Poljska ni spoštovala zakonodaje EU o kakovosti zraka, saj ni zagotovila, da onesnaženost zraka ne bo presegla zakonsko določenih mejnih vrednosti. Poleg tega ni sprejela ustreznih akcijskih načrtov, s katerimi bi zagotovila kar najkrajše trajanje kršitve teh mejnih vrednosti. Septembra 2018 je Komisija objavila poročilo za zgodnje opozarjanje glede zakonodaje EU o odpadkih in izpostavila področja, na katerih države članice tvegajo neizpolnitev ciljev EU v zvezi z odpadki. Vzporedno s tem je leta 2018 sprejela ukrepe za popravo strukturnih napak v zakonodaji držav članic o odpadkih, kot sta stalna prisotnost nezakonitih ali podstandardnih odlagališč ali neobstoj načrtov ravnanja z odpadki.

Komisija je sprejela tudi akcijski načrt v devetih točkah za zagotavljanje skladnosti , v njem pa so obravnavana vprašanja, kot so inšpekcijski pregledi in upravljanje.



Izvrševanje kmetijskih predpisov Glavna cilja skupne kmetijske politike sta podpora kmetom in zagotavljanje stabilne preskrbe s cenovno dostopno hrano za potrošnike. Med ostalimi cilji so obravnavanje podnebnih sprememb in trajnostno upravljanje naravnih virov, ohranjanje podeželskih območij in pokrajin po vsej EU ter ohranjanje podeželskega gospodarstva s spodbujanjem zaposlovanja v kmetijstvu in povezanih sektorjih. Leta 2018 so bili ukrepi Komisije za izvrševanje kmetijskih predpisov podobno kot v prejšnjih letih osredotočeni predvsem na spremljanje, kako države članice pravilno izvajajo neposredna plačila . Nadaljevali so se dvostranski pogovori z državami članicami, ki so nepravilno uporabljale finančno pomoč v okviru sheme prostovoljne vezane podpore v pomoč vrstam kmetovanja ali sektorjem, ki se srečujejo z drugimi težavami, ne s tveganjem opustitve ali zmanjšanja proizvodnje. Komisija je z dialogom prepričala nacionalne organe ene države članice, da so spremenili nacionalne predpise in jih uskladili s pravom EU. Geografske označbe ščitijo imena specifičnih proizvodov in promovirajo njihove edinstvene značilnosti, povezane z njihovim geografskim poreklom ter tradicionalnim znanjem in izkušnjami. Leta 2018 je Komisija nadaljevala spremljanje posameznih primerov nepravilnega izvajanja predpisov EU o zaščiti zaščitenih označb porekla in zaščitenih geografskih označb. Danska je dovolila danskim podjetjem proizvajati in v države nečlanice EU izvažati beli sir pod imenom „feta“, čeprav ta sir ni skladen s specifikacijo proizvoda za zaščiteno označbo porekla. Bolgarija od leta 2008 vodi nacionalni register geografskih označb za kmetijske proizvode in živila, pri čemer ne upošteva izključne narave registrov shem kakovosti za celotno EU. Komisija je leta 2018 končala postopke za ugotavljanje kršitev zoper Italijo, Ciper in Združeno kraljestvo, saj so v nacionalno zakonodajo uvedli tržne standarde za kazeine in kazeinate .



Izvrševanje pravil na področju pomorskih zadev in ribištva Ključna cilja pomorske politike EU sta pripomoči k razcvetu evropske ribiške industrije in obalnih območij ter hkrati varovati pomorsko okolje. Trajnostni cilji skupne ribiške politike EU prispevajo k ohranjanju staležev in maksimiranju preskrbe z ribami iz ribolova. Ker je treba te cilje doseči najpozneje do leta 2020, je bila strategija Komisije v zvezi z izvrševanjem leta 2018 še naprej osredotočena na ohranjanje ribištva in nadzor nad njim ter upoštevanje izključne pristojnosti EU na tem področju. Nacionalni sistemi za nadzor nad ribištvom in izvrševanje morajo biti učinkoviti in določati odvračilne sankcije za kršitve pravil. Komisija je začela postopek za ugotavljanje kršitev zoper Irsko , da bi zagotovila učinkovite sankcije za hude kršitve predpisov EU o ribištvu. „Akcijski načrti za nadzor“ so posebno orodje za zagotavljanje skladnosti. Komisija jih je sprejela v tesnem sodelovanju z zadevnimi državami članicami, da bi spodbudila pravilno izvrševanje pravil uredbe o nadzoru za ribištvo. Leta 2018 je Komisija sprejela nove akcijske načrte za več držav članic in spremljala njihovo izvajanje. Dobro delujoč sistem organizacij proizvajalcev ribiških proizvodov je ključen za povezovanje teh proizvajalcev, da bi dosegali cilje skupne ribiške politike in skupne ureditve trgov. Komisija je uvedla postopek za ugotavljanje kršitev zoper Združeno kraljestvo , ker ni zagotovilo skladnosti s pogoji za priznavanje organizacij proizvajalcev ribiških proizvodov . Pomorsko prostorsko načrtovanje pomaga zagotavljati učinkovitost, varnost in trajnostnost vseh človekovih dejavnosti na morju. Komisija je vse leto 2018 spremljala pravilno izvajanje skupnega okvira EU za pomorsko prostorsko načrtovanje na čezmejni in medsektorski ravni.





Izvrševanje pravil na področju regionalne politike Evropski strukturni in investicijski skladi podpirajo naložbe v ključna področja politike, ki spodbujajo rast, v vsej EU. Potreben je ustrezen okvir za naložbe, da bi bile te kar najučinkovitejše. Leta 2018 se je Komisija posebej osredotočila na preverjanje skladnosti s posameznimi osnovnimi pogoji , zlasti na področju javnih naročil, državne pomoči, celovitih načrtov za naložbe v promet ter v sektorjih vode in odpadkov. Kadar dana naložba ne izpolnjuje standardov iz zakonodaje EU, se Komisija teh nepravilnosti po potrebi loti z ustavitvijo plačil ali uporabo finančnih popravkov. V letu 2018 so se prizadevanja Komisije za odkrivanje tovrstnih nepravilnosti in sprejetje popravnih ukrepov v zvezi z njimi nadaljevala enako intenzivno. Leta 2018 je bilo v študiji Komisije ocenjeno, ali so vzpostavljeni učinkoviti specifični sistemi, ki jih države članice uporabljajo za obravnavanje pritožb v zvezi z evropskimi strukturnimi in investicijskimi skladi. Ugotovila je, da imajo države članice v večini primerov standardizirane ureditve za obravnavanje pritožb, ki temeljijo na nacionalnih zakonih in programskih dokumentih. Ureditve držav članic EU so na splošno učinkovite. Poleg tega so tovrstne ureditve bolj razvite v programskem obdobju 2014–2020 v primerjavi z ureditvami iz obdobja 2007–2013. Boj proti goljufijam, ki škodijo proračunu EU S sprejetjem direktive o zaščiti finančnih interesov EU so se znatno izboljšala sredstva za boj proti kaznivim dejanjem, ki škodijo proračunu EU. Komisija tesno sodeluje z državami članicami, da bi zagotovila pravilno izvajanje direktive. Evropska komisija je uvedla postopek za ugotavljanje kršitev zoper Združeno kraljestvo , ker ni dalo carin na voljo proračunu EU, kot to zahteva pravo EU. V poročilu Evropskega urada za boj proti goljufijam za leto 2017 je bilo ugotovljeno, da so se uvozniki v Združenem kraljestvu izognili plačilu velikega zneska carin, tako da so izdajali lažne in fiktivne račune ter pri uvozu nepravilno določali carinske vrednosti. Z nadaljnjimi inšpekcijskimi pregledi Komisije je bilo ugotovljeno drastično povečanje obsega sistema podvrednotenja, ki je med letoma 2011 in 2017 deloval prek vozlišča v Združenem kraljestvu. Združeno kraljestvo ni ukrepalo, da bi preprečilo goljufijo, čeprav je bilo opozorjeno na takšno tveganje pri uvozu tekstilnih izdelkov in obutve iz Kitajske od leta 2007 ter ne glede na to, da je bilo pozvano, naj sprejme ustrezne ukrepe za nadzor nad tveganji. Po izračunih Komisije je kršenje zakonodaje EU s strani Združenega kraljestva med novembrom 2011 in oktobrom 2017 povzročilo izgubo za proračun EU v višini 2,7 milijarde EUR (od česar je treba odšteti stroške pobiranja). 2.Povezan enotni digitalni trg Cilj strategije za enotni digitalni trg je odstranitev spletnih ovir, ki državljanom EU preprečujejo dostop do blaga in storitev. Izboljšanje povezljivosti Digitalne komunikacije visokih hitrosti spodbujajo inovacije in boljše storitve za gospodarstvo in družbo. Razvoj povezljivosti 5G je za Komisijo prednostna naloga. Cilj je zagotoviti, da bo do leta 2020 v celotni EU na voljo radiofrekvenčni spekter 5G.

V letu 2018 je EU dosegla pomemben napredek pri uvajanju strogih pravil za razogljičenje in posodobitev prometnega sektorja. Maja je Komisija predstavila prvi zakonodajni predlog o standardih emisijskih vrednosti ogljikovega dioksida za težka gospodarska vozila . Poleg tega sta Evropski parlament in Svet sprejela zakonodajo o spremljanju emisij ogljikovega dioksida v novih težkih vozilih in poročanju o njih ter dosegla politično soglasje o standardih emisijskih vrednosti ogljikovega dioksida (CO2) za avtomobile in kombinirana vozila za obdobje po letu 2020. Popolno in učinkovito izvajanje teh ukrepov bo ključno za zmanjšanje emisij CO2 iz cestnega prometa, ki še vedno predstavljajo približno petino vseh emisij CO2 v EU.



4.Bolj povezan in pravičnejši notranji trg z okrepljeno industrijsko bazo Enotni trg EU je še vedno najdragocenejša pridobitev Evrope za posameznike in podjetja. Zagotavlja ogromno priložnosti za podjetja, pa tudi večjo izbiro in nižje cene za potrošnike. Posamezniki lahko potujejo, živijo, delajo in študirajo, kjer koli želijo. Vendar teh prednosti ni mogoče izkoristiti, če se pravila enotnega trga ne uporabljajo ali izvajajo ali če jih onemogočajo druge ovire. Zagotavljanje neizkrivljene konkurence Notranji trg je močnejši, kadar konkurenca na njem ni izkrivljena. V letu 2018 je Komisija preverila, ali so vse države članice končale prenos direktive o odškodninah zaradi omejevalnega ravnanja , in zaključila 18 preostalih postopkov za ugotavljanje kršitev . Komisija je sprejela tudi končne popravne ukrepe, ki jih je predložila Grčija v zadevi glede dodelitve izključnih pravic izkoriščanja lignita glavnemu ponudniku na grškem trgu električne energije, kar je pomenilo kršitev pravil EU o konkurenci. Dosledno uvajanje postopkov za ugotavljanje kršitev, da se zagotovi upoštevanje sklepov Komisije o državni pomoči, je bistveno za verodostojnost sistema Komisije za nadzor nad državno pomočjo. Komisija je pred Sodiščem že drugič vložila tožbo zoper Italijo , saj italijanski organi niso ravnali v skladu z zgodnejšo sodbo Sodišča. V tej sodbi je Sodišče potrdilo, da je Italija dodelila nezakonito državno pomoč hotelski industriji na Sardiniji. Komisija je od Italije zahtevala, da izterja nezakonito pomoč, ki je znašala okoli 15 milijonov EUR. Do danes je ostalo neizterjanih še skoraj 13 milijonov EUR. Sodišče je naložilo finančne sankcije v zadevi proti Grčiji , ker ta ni izvedla sklepa Komisije iz leta 2008, v skladu s katerim bi morala izterjati nezakonito državno pomoč, dodeljeno družbi Hellenic Shipyards.



Zagotavljanje prostega gibanja delavcev Ljudje v EU lahko izkoristijo priložnosti za delo v drugih državah članicah samo, če so pravice delavcev zunaj njihove matične države članice ustrezno zaščitene. Dodatne pokojninske sheme, povezane z zaposlitvenim razmerjem, lahko delavce odvračajo od mobilnosti. Cilj pravil EU o izboljšanju pridobitve in ohranitve pravic iz dodatnega pokojninskega zavarovanja je odpraviti te ovire. Komisija je leta 2018 vložila tožbo zoper 10 držav članic, ker v nacionalno zakonodajo niso pravočasno prenesle pravil EU o povečanju mobilnosti delavcev med državami članicami . Do konca leta 2018 je zaključila tožbe zoper šest držav članic (Češko, Grčijo, Španijo, Luksemburg, Nizozemsko in Avstrijo), saj so zakonodaje uskladile s pravili EU. EU ima jasna pravila o prostem gibanju delavcev, napotitvah delavcev in koordinaciji sistemov socialne varnosti. Če jih države članice ne spoštujejo, sta ogrožena zaupanje in pravičnost na notranjem trgu. Izraženi so bili zlasti pomisleki, da so mobilni delavci lahko dovzetni za zlorabe ali pa se jim pravice ne priznajo.

Leta 2018 je Komisija predlagala ustanovitev Evropskega organa za delo , ki bi zagotavljal pravično, enostavno in učinkovito izvrševanje pravil EU o mobilnosti delovne sile. Medtem sta Evropski parlament in Svet dosegla začasni dogovor o tem predlogu.



Zagotavljanje prostega pretoka blaga V avtomobilskem sektorju je Komisija ugotovila, da več držav članic ni vzpostavilo ali uporabljalo kazni, s katerimi bi proizvajalce avtomobilov odvrnile od kršenja zakonodaje na področju emisij avtomobilov. To je sledilo razkritjem iz leta 2015, da je skupina Volkswagen uporabljala programsko opremo za izogibanje emisijskim standardom za nekatera onesnaževala zraka. Leta 2018 je Komisija sprejela nadaljnje ukrepe v postopkih za ugotavljanje kršitev zoper Nemčijo, Italijo, Luksemburg in Združeno kraljestvo zaradi neizpolnjevanja obveznosti iz zakonodaje EU o homologaciji vozil. Komisija si prizadeva tudi zagotoviti, da države članice ne uvajajo količinskih omejitev za trgovino znotraj EU. Leta 2018 je ukrepala v zvezi z registracijami avtomobilov in zdravili. V Franciji je bilo včasih težko registrirati rabljena vozila, ki so bila prej registrirana v drugih državah članicah. Po ukrepanju Komisije je Francija leta 2018 spremenila svojo zakonodajo in omogočila spletno registracijo uvoženih rabljenih vozil. Komisija je ukrepala zoper Latvijo , ker ni sprejela registracije vozil z volanom na desni strani. „Vzporedna trgovina“ omogoča trgovcem na debelo, da kupujejo zdravila v eni državi članici (navadno tam, kjer so cene zdravil tudi nižje) in jih prodajajo v druge države članice (kjer so cene višje). „Vzporedna trgovina“ z zdravili je v okviru notranjega trga zakonita gospodarska dejavnost. Vzporedni uvoz lahko koristi bolnikom in sistemom javnega zdravstva, če privede do nižjih cen in nižjih stroškov povračil. Hkrati se v nekaterih državah članicah pojavljajo pomisleki, da bi vzporedni izvoz lahko povzročil pomanjkanje zdravil za bolnike ter tako ogrozil njihovo zdravje in življenje. Državam članicam je zato dovoljeno, da omejujejo vzporedno trgovino z zdravili, če ta pomeni tveganje za varovanje zdravja in življenja ljudi ali za zaščito industrijske in poslovne lastnine. Leta 2018 je Evropska komisija končala postopke za ugotavljanje kršitev in obravnavanje pritožb zoper Poljsko, Romunijo in Slovaško zaradi vzporedne trgovine z zdravili za uporabo v humani medicini. Komisija je odločila, da je treba najti druge načine za obravnavo pomislekov držav članic na tem področju. V ta namen je Komisija menila, da bi bilo treba takoj organizirati strukturiran dialog. Še naprej je podpirala države članice pri njihovih prizadevanjih za zagotovitev pravočasnega dostopa državljanov do kakovostnega cenovno dostopnega, preventivnega in kurativnega zdravstvenega varstva. Zato se je odločila zbrati več informacij, da bi v okviru delovne skupine Komisije o zdravilih z državami članicami razpravljala o omejitvah izvoza.



Zagotavljanje svobode ustanavljanja V zvezi s svobodo ustanavljanja in zagotavljanja storitev je Komisija leta 2018 ukrepala zoper vse države članice (razen Litve), ker svojih zakonodaj niso uskladile z direktivo o poklicnih kvalifikacijah . Številni nacionalni predpisi niso skladni z direktivo. Neskladja se nanašajo na uvedbo evropske poklicne izkaznice, mehanizem opozarjanja, možnost delnega dostopa do poklicne dejavnosti, sorazmernost jezikovnih zahtev, ustanovitev centrov za pomoč ter zahteve glede poročanja in obveščanja. Izboljšanje informacij in pomoči za državljane in podjetja Leta 2018 se je Komisija ob 25-letnici enotnega trga posvetila zagotavljanju, da se pravila enotnega trga uresničujejo v praksi. Okrepila je prizadevanja za ozaveščanje državljanov in podjetij o njihovih pravicah in obveznostih prek portala Tvoja Evropa, ki tvori temelj prihodnjega enotnega digitalnega portala. Posamezniki in podjetja lahko številne koristi enotnega trga uživajo le, če se skupno dogovorjena pravila tudi dejansko uporabljajo v praksi. Skladno s to politično prednostno nalogo in kot nadaljnji ukrep na podlagi akcijskega načrta SOLVIT so države članice glede na dokaze, ki so jih zagotovili SOLVIT in storitev Tvoja Evropa – nasveti, obravnavale ponavljajoče se kršitve prava EU. Podatkovna zbirka Tvoja Evropa – nasveti vsebuje več kot 265 000 primerov iz resničnega življenja, ki ponujajo odličen pregled nad različnimi koristmi enotnega trga za državljane in podjetja. Povezovanje poslovnih registrov , ki olajšuje iskanje informacij o podjetjih v EU prek enotnega evropskega portala za e-pravosodje, se je v letu 2018 veliko uporabljalo. Evidentiranih je bilo več kot 372 000 iskanj informacij o podjetjih in več kot 241 000 zahtev za podatke o podjetjih.



Izvrševanje unije kapitalskih trgov, pravil o finančnih storitvah in prostega pretoka kapitala Direktive, ki so bile sprejete po finančni krizi, je treba ustrezno izvajati, da se povečata odpornost in stabilnost finančnega sektorja ter izboljša zaščita vlagateljev. Izvajanje nekaterih od teh direktiv je pomembno tudi za vzpostavitev unije kapitalskih trgov. Namen tega je izboljšati dostop do finančnih sredstev, zlasti za inovativna, zagonska ter mala in srednja podjetja. S tem se povečuje tudi privlačnost kapitalskih trgov za male in institucionalne vlagatelje ter olajšajo čezmejne naložbe. Komisija je leta 2018 uvedla postopke za ugotavljanje kršitev, ker nekatere države članice niso pravočasno prenesle direktive o distribuciji zavarovalnih produktov in direktive o plačilnih storitvah v svoje nacionalne zakonodaje. Komisija je uvedla nadaljnje postopke za ugotavljanje kršitev zoper Španijo in Slovenijo , ker nista pravočasno prenesli direktiv o računovodstvu in revizijah ter direktive o plačilnih računih . Cilj direktive o trgih finančnih instrumentov je izboljšati zaščito vlagateljev, okrepiti enotni trg ter ustvariti pregledne, dobro nadzorovane, konkurenčne in stabilne pogoje trgovanja na trgih po celotnem Evropskem gospodarskem prostoru. Komisija je uvedla postopek za ugotavljanje kršitev zoper Slovenijo , ker ni pravočasno prenesla direktive o trgih finančnih instrumentov v svojo nacionalno zakonodajo. Pravila EU zagotavljajo, da vlagatelji sprejemajo informirane odločitve ter zaupajo v ustrezno zaščito in upravičenost do odškodnine v primeru težav. Komisija je uvedla postopek za ugotavljanje kršitev zoper Ciper, ker je za nedoločen čas odložil izplačevanje odškodnin, kar pomeni kršitev direktive o odškodninskih shemah za vlagatelje . V zvezi s prostim pretokom kapitala je Komisija v preteklosti uvedla postopke za ugotavljanje kršitev zoper pet držav članic zaradi sistema, vsebovanega v dvostranskih pogodbah o naložbah znotraj EU, ki vlagateljem iz EU omogočajo vlaganje zahtevkov zoper države članice pred arbitražnimi sodišči. Leta 2018 je Sodišče v zadevi Achmea razsodilo, da ta arbitražni sistem ni skladen s pravom EU. Komisija pozorno spremlja nadaljnje ukrepanje držav članic na podlagi sodbe Sodišča.



Izvrševanje pravil o obdavčevanju in carinah Strategija izvrševanja, ki jo Komisija vodi na področju carine, je bila osredotočena na zagotavljanje, da države članice carinski zakonik Unije uporabljajo pravilno in enotno, ter na odkrivanje dajatev z enakim učinkom, kot ga imajo carine, tudi znotraj EU. Potem ko je Komisija uvedla preiskavo, so belgijski organi spremenili pravila za odpravo omejitve neposrednega carinskega zastopanja, ki je bila v nasprotju s carinskim zakonikom Unije . Komisija je izvedla preiskavo za preverjanje poštnin v državah članicah. Take takse so lahko v nasprotju s carinsko zakonodajo EU, in sicer s pravili o carinskem zastopanju, ter prepovedjo zaračunavanja pristojbin za carinske formalnosti. Na področju posrednega obdavčenja je Komisija pri prizadevanjih za izvrševanje dala prednost preganjanju kršitev, ki izkrivljajo konkurenco na notranjem trgu ali so v nasprotju s pravično obdavčitvijo. Po razkritjih v dokumentih Paradise Papers , da je za sektorja jaht in letal značilno vsesplošno izogibanje, je Komisija uvedla tožbe zoper Grčijo , Italijo , Ciper , Malto in Združeno kraljestvo . Te države članice so uvedle davčne ukrepe, ki so bili ugodni za industrijo jaht in letal, a v nasprotju s pravom EU. Direktiva o DDV omogoča posebno shemo DDV, namenjeno kmetom, ki bi pri uporabi običajnih pravil za DDV lahko naleteli na upravne težave. Komisija je ukrepala proti Nemčiji , ki je to posebno shemo uporabljala privzeto za vse kmete, vključno z lastniki velikih kmetij, ki takšnih težav ne bi imeli. Ena od prednosti notranjega trga je, da imajo posamezniki in podjetja svobodo gibanja, upravljanja in vlaganja zunaj nacionalnih meja. Ker neposredno obdavčenje ni usklajeno v vsej EU, lahko ta svoboda pomeni, da se nekaterim davčnim zavezancem uspe v državi prebivališča izogniti davku ali ga utajiti. Davčni organi v EU so se zato dogovorili, da bodo tesneje sodelovali pri zagotavljanju plačila davkov ter v boju proti davčnim goljufijam in davčnim utajam. To sodelovanje je določeno z direktivo o upravnem sodelovanju . Direktiva v vse bolj globaliziranem okolju omogoča državam članicam zagotoviti, da vsi njihovi davčni zavezanci plačajo pravičen delež davka. Je glavno orodje za preglednost v boju proti davčnim utajam, ki so bile odkrite s primeri LuxLeaks ter Panama in Paradise Papers.

Izvrševanje pravil o mobilnosti in prometu Komisija se je leta 2018 v prizadevanjih za izvrševanje posvetila trem področjem: prometni varnosti, digitalizaciji z razvojem inteligentnih prometnih sistemov ter dokončanju enotnega trga za promet. Varnost ostaja glavna skrb za vsak prometni sistem. Ustvarjanje okolja za varen promet je za javnost bistvenega pomena. Ena od vlog Komisije je odzivanje na ta pričakovanja z zagotavljanjem, da se v vsej EU za vse načine prevoza izvajajo zadovoljivi varnostni standardi. Ti namreč pripomorejo k znatnemu zmanjšanju števila prometnih nesreč. Pravila EU v železniškem prometu določajo, da morajo države članice ustanoviti neodvisen varnostni organ ter neodvisen organ za preiskavo nesreč in incidentov. Države članice morajo tudi opredeliti skupna načela varnosti na železnici. Komisija je pozvala Nemčijo in Bolgarijo , naj v celoti izvajata zakonodajo EU o varnosti v železniškem prometu. Nemčija ni zagotovila, da bi za njena regionalna prometna omrežja veljale varnostne zahteve, določene v pravilih EU. Z bolgarsko zakonodajo pa še vedno ni zagotovljeno, da hude železniške nesreče in incidente preiskuje neodvisen preiskovalni organ. Cilj pravil EU v pomorskem sektorju je zagotoviti, da bi se standardi usposabljanja pomorščakov upoštevali v vsej EU in da bi bili v skladu z mednarodno že dogovorjenimi standardi. Komisija je pozvala Španijo , Malto in Latvijo k spoštovanju pravil EU o minimalni ravni izobraževanja pomorščakov . Latvija ni uporabila ustreznih mednarodnih standardov za obalno plovbo, v Španiji pa je bilo več pomanjkljivosti glede certificiranja pomorščakov in načrtovanja morskih programov. V primeru Malte sistem vodenja kakovosti, ki ga je uvedla ena od njenih odobrenih ustanov za pomorsko usposabljanje in izobraževanje, ni zajemal vseh njenih tečajev pomorskega usposabljanja. Komisija je v sektorju zračnega prevoza zagotovila, da države članice pravilno izvajajo pravila EU o letalskih standardih. Komisija je pozvala Madžarsko , naj pospeši spremljanje izvajanja zračnih operacij. Hkrati je ukrepala proti Irski zaradi neizpolnjevanja nekaterih evropskih zahtev o poročanju, zlasti o poročanju strokovnjakov za letalstvo o incidentih v civilnem letalstvu, ter o analizah in nadaljnjem spremljanju teh incidentov. Inšpekcijski pregled grškega organa za civilno letalstvo, ki ga je izvedla Komisija, je razkril, da se subjekti, odgovorni za izvajanje standardov letalske varnosti v Grčiji, niso redno spremljali. Komisija je Grčijo pozvala k ustreznemu spremljanju. V naslednjih letih naj bi digitalizacija prometa skokovito napredovala, tako da naj bi z njo promet postal varnejši, učinkovitejši in bolj trajnosten. Postopno se razvijajo inteligentni prometni sistemi. Vendar je potencial takih sistemov mogoče doseči le, če se uvajajo učinkovito ter če se potovalne informacije in upravljanje usklajujejo na ravni EU. Komisija je uvedla postopke za ugotavljanje kršitev zoper devet držav članic , ki uporabnikom niso brezplačno zagotovile minimalnih splošnih prometnih informacij o varnosti v cestnem prometu. Poleg tega je uvedla postopke za ugotavljanje kršitev zoper sedem držav članic , ki niso izpolnile obveznosti v zvezi z zagotovitvijo storitev prometnih informacij v realnem času za vso EU . Nazadnje je šest držav članic pozvala k izvajanju pravil o inteligentnih prometnih sistemih . Komisija je tudi preverila, ali lahko države članice prek evropskega sistema TACHOnet učinkovito izmenjujejo informacije o tahografskih karticah. Tahograf je naprava, ki beleži čas vožnje, premore, počitke ter obdobja ostalih del, ki jih opravi voznik. Komisija je pozvala deset držav članic k uskladitvi s pravili EU o medsebojnem povezovanju nacionalnih elektronskih registrov tahografskih kartic . Polno delujoč notranji trg za promet je mogoče doseči le, če ni neupravičenih ovir za zagotavljanje prometnih storitev. V sektorju cestnega prometa je trg prevoznikov ključnega pomena za prevoz blaga v EU, hkrati pa je pomemben sektor za mala in srednja podjetja. Sodišče je potrdilo, da je Španija diskriminirala male prevoznike tako, da jih je izključevala s trga cestnega prevoza. Od njih je zahtevala, da morajo imeti za pridobitev dovoljenja za prevoz vozni park z najmanj tremi vozili. Poleg tega je Komisija ukrepala zoper Dansko , katere predpisi o parkiranju tovornjakov omejujejo čas parkiranja na 25 ur. Zaradi njih vozniki tovornjakov težko upoštevajo pravila glede počitka. Ker ti predpisi vplivajo predvsem na prevoznike nerezidente, pomenijo neupravičeno posredno diskriminacijo na podlagi državljanstva. Večja povezanost prometnega sektorja je ključna za dokončno oblikovanje notranjega trga. Železnice so bistven del prometnega sektorja EU in prehoda na trajnostno mobilnost. Komisija je leta 2018 začela splošno oceno skladnosti nacionalnih zakonov s pravnim instrumentom EU o ustanovitvi enotnega evropskega železniškega območja.





6.Območje pravosodja in temeljnih pravic, zasnovano na medsebojnem zaupanju Na področju pravosodja Komisija zagotavlja polno spoštovanje pravne države in Listine o temeljnih pravicah. Zagotavlja tudi spoštovanje posebnih pravic, kot so pravica do prostega gibanja, varstvo podatkov, enakost spolov, nediskriminacija, pravice žrtev in pravica do poštenega sojenja v kazenskih postopkih. Te teme so med prednostnimi nalogami Komisije, saj neposredno vplivajo na življenje ljudi. Komisija je v okviru evropskega semestra še naprej spodbujala države članice, naj izboljšajo učinkovitost svojih zmogljivosti za izvrševanje. To se zlasti nanaša na neodvisnost, kakovost in učinkovitost njihovih nacionalnih pravosodnih sistemov. V ta namen je Komisija predlagala priporočila, naslovljena na pet držav članic, ki jih je nato sprejel Svet. Komisija prek pregleda stanja na področju pravosodja v EU spremlja neodvisnost, kakovost in učinkovitost nacionalnih pravosodnih sistemov. Maja 2018 je predložila predlog uredbe o zaščiti proračuna Unije v primeru splošnih pomanjkljivosti v zvezi z načelom pravne države v državah članicah. Spoštovanje pravne države je bistveni pogoj za dobro finančno poslovodenje. Podpiranje načela pravne države in temeljnih pravic Komisija si je leta 2018 prizadevala spodbujati in podpirati spoštovanje pravne države po vsej EU. Zlasti je nadaljevala dialog s poljskimi organi na podlagi okvira za zaščito načela pravne države. V tem okviru je Svet za splošne zadeve opravil tri zaslišanja s Poljsko. Komisija je zoper Poljsko začela postopek pred Sodiščem zaradi kršitev načela neodvisnosti pravosodja, ki izhajajo iz poljskega zakona o vrhovnem sodišču. Komisija je Sodišče prosila, naj do izdaje sodbe odredi začasne ukrepe. Sodišče je odobrilo zahtevane začasne ukrepe. Evropski parlament je 12. septembra 2018 začel postopek mehanizma pravne države zoper Madžarsko na podlagi člena 7(1) Pogodbe o Evropski uniji (v nadaljnjem besedilu: PEU). Komisija deli pomisleke, izražene v poročilu Parlamenta, zlasti glede temeljnih pravic, korupcije, ravnanja z Romi in neodvisnosti sodstva. V okviru postopka na podlagi člena 7(1) PEU in na poziv Sveta je Komisija zagotovila dejanske informacije o relevantnih tekočih postopkih za ugotavljanje kršitev zoper Madžarsko. Komisija je zoper Madžarsko uvedla dodaten postopek za ugotavljanje kršitev zaradi njene zakonodaje, ki dejavnosti v podporo prošnjam za azil in bivanje šteje kot kazniva dejanja in še dodatno omejuje pravico do vložitve prošnje za azil.



Izboljšanje varstva podatkov Komisija je leta 2018 nadaljevala prizadevanja za podporo državam članicam in deležnikom pri uporabi novih pravil splošne uredbe o varstvu podatkov , ki se uporablja od 25. maja 2018. Enotni sklop pravil o varstvu podatkov se neposredno uporablja v vsej EU in zagotavlja prosti pretok podatkov, krepi zaupanje in varnost posameznikov ter določa enotna pravila za podjetja. Komisija je organizirala sestanke z nacionalnimi organi, industrijo, strokovnimi delavci in Evropskim odborom za varstvo podatkov. Poleg tega je prilagodila informacijski sistem za notranji trg, ki ga lahko organi za varstvo podatkov uporabljajo za medsebojno pomoč in usklajeno sprejemanje odločitev v čezmejnih zadevah. Države članice so morale do maja 2018 prenesti direktivo o obdelavi in prostem pretoku osebnih podatkov za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij. Žrtve, priče in osumljenci kaznivih dejanj so v okviru kazenske preiskave ali kazenskega pregona ustrezno zaščiteni. Hkrati bodo nove določbe olajšale čezmejno sodelovanje policije ali tožilcev v boju proti kaznivim dejanjem in terorizmu. Komisija je julija 2018 vložila tožbo zoper 19 držav članic, ker te direktive niso pravočasno prenesle v nacionalno zakonodajo.